*Bør ikke forveksles med sønnen, arkitekt Paul Armin Due.*

Hamar stasjon fra 1896, et av Dues mest kjente arbeider.
Steinkjer stasjon.  Foto: Alan Ford 
**Paul Due** (født 13. august 1835 i Kristiansand, død 26. februar 1919 i Kristiania) var en norsk arkitekt.

Paul Due var far til arkitekten Paul Armin Due (1870–1926). Etter utdannelsen i Hannover, på samme skole som faren, gikk sønnen inn i farens firma. Far og sønn samarbeidet om en rekke bygninger, særlig for NSB. Det er derfor vanskelig i ettertid å avgjøre hvem av dem som har tegnet en del av stasjonene fra disse årene.

Utdannelse
----------

Paul Due ble utdannet innen ingeniørvitenskap fra Hannovers *Polytechnikum* i årene 1852–56.

Virke
-----

Han regnes som en typisk representant for «hannoverskolen», sammen med Bernhard Christoph Steckmest som han arbeidet sammen med i årene 1870–90. I sin lange karriere tegnet han flere signalbygg rundt i Norge og over 30 norske jernbanestasjoner. 

### USA

De første årene etter at han var ferdig med studiene, bodde han i USA og arbeidet ved forskjellige kontorer der. Blant annet arbeidet han med befestninger for sørstatene under den amerikanske borgerkrigen.

### Norge

Da han kom tilbake til Norge i 1865, tegnet han 23 bygninger i Drammen etter bybrannen i 1866, blant annet Capjongården.

I 1870 innledet Paul Due samarbeidet med Steckmest i firmaet *Due & Steckmest*. Ofte var det Steckmest som laget tegningene, mens Due hadde det administrative ansvaret og arbeidet med byggesakene. I denne perioden sto de for oppførelse av en rekke kjente bygninger i Kristiania. Due var også en av initiativtakerne til etableringen av Christiania Sporveisselskab, som åpnet sine første linjer i 1875. 

Etter at samarbeidet med Steckmest ble avsluttet, var han i årene 1891–1910 knyttet til NSB som jernbanearkitekt. Han har blitt tillagt ansvaret for mer enn 2 000 bygninger i tilknytning til utbyggingen av det norske jernbanenettet. Imidlertid er nok dette anslaget for høyt, ettersom sønnen Paul Armin Due har tegnet en rekke av disse byggene, særlig i tidsrommet 1900–10. Paul Due tegnet ulike typer stasjoner, både i tre og mur, og i ulike stiler, herunder sveitserstil, dragestil og jugend, særlig til på Solørbanen, Bergensbanen, Setesdalsbanen, Brevikbanen, Ofotbanen og Gjøvikbanen. Spesielt flott er Hamar stasjon fra 1896.

Due foretrakk upusset tegl til sine bystasjoner, mens han på Ofotbanen og Hell-Sunnan-banen brukte massiv gråsteinsmur i stasjonsbyggenes nederste etasje. Han utarbeidet særlig mange skisser til hjembyen Kristiansands stasjon (ferdig i 1896). Under planleggingen av stasjonsbygningene for «Sæterdalsbanen» fikk han brev fra ingeniøren for banen, med anmodning om å fokusere på det nasjonale som fortsatt holdt seg levende på de kanter, og vedlagt et foto av et stabbur og noen bunadkledde setesdøler: «*Tag du Model baade af Stabburet og af Folket, det er et kraftigt Folkeslag.*»

Som jernbanearkitekt stod han også for enkelte andre signalbygg. Blant annet tegnet han i perioden 1891–95 Vålerenga skole i upusset teglstein, med overlærerbolig og gymnastikksal. I 1891 tegnet han også Festiviteten i Skien, som opprinnelig var møte- og festlokaler for en privat selskapsklubb, men senere var lokalene til Teater Ibsen inntil teateret fikk et nytt bygg i 2010. Per 2021 eies Festiviteten av *hiphop*-duoen Karpe.

Arbeider (utvalg)
-----------------

Athenæum sett fra Wessels plass.
### I Due & Steckmest

St. Edmunds kirke.
* 1872–1873 og 1884–1885 – Athenæumsbygningen i Akersgaten 18 i Oslo.
* 1872 – Parkveien 43 i Oslo.
* 1873 – Varemagasinet Steen & Strøm i Kongens gate 23, brant i 1929, nytt bygg satt opp i 1930, arkitekt Ole Sverre i Oslo.
* 1873–1875 – villaen «*Lykkeberg*» i Lykkebergparken i Fredrikstad.
* 1873 – Leiegårder i Inkognitogaten 16 i Oslo.
* 1875 – «Onsumslottet» i St. Halvards gate 33 i Oslo, revet 1905.
* 1875 – Dues egen villa i Inkognitogaten 14 i Oslo.
* 1877 – Parkveien 41a i Oslo.
* 1880 –1881 – boligkomplekset på Sehesteds plass i Oslo.
* 1881 – Uranienborg terrasse 11 i Oslo.
* 1883 – St. Edmunds kirke i Møllergaten 30 i Oslo.
* 1885 – «Uranienborgslottet» for Julius Jakhelln, Uranienborg terrasse 2 og de sammenhengende nr 4 og 6.
* 1885–1889 – boligkomplekset «Det engelske kvarter» på Solli plass i Oslo, revet i 1965.
* 1897 – «Ringnesslottet», Collettsgate 43 i Oslo.
* 1889 – Uranienborg terrasse 9 i Oslo.

### I egen praksis (utvalg)

* 1891 – Festiviteten i Skien

### For NSB

* 1896 – Hamar jernbanestasjon
* 1899–1900 – Kornsjø stasjon
* 1900 – Hakadal stasjon, Gjøvikbanen

Referanser
----------

1. ↑   Folketellingen i Norge i 1910, www.digitalarkivet.no[Hentet fra Wikidata]
2. 1 2   KulturNav, KulturNav-ID 24ff6032-ef20-493f-8a6e-d3581876e019, besøkt 9. oktober 2017[Hentet fra Wikidata]
3. ↑  Hartmann, Eivind (1997). «Paul Due». *Neste stasjon*. Gyldendal. s. 59–60. ISBN 8205252947.
4. ↑  «Paul Due», *artemisia.no*
5. ↑  «Paul Due», *artemisia.no*
6. ↑  Terje Hauken: «Bystasjoner», *Byggekunst* nr 5/1979 (s. 351-52)

Litteratur
----------

* Reisegg, Øyvind (2004). «Paul og Paul Armin Due. To arkitekter ikke én». *Kunst og kultur* (4): 224-237.

Eksterne lenker
---------------

* (no) «Paul Due» i *Store norske leksikon*
* «(no) Paul Due». *Norsk biografisk leksikon*.
* (no) Paul Due i Norsk kunstnerleksikon
* (no) Paul Due hos Arc!
* (no) Due og Steckmest hos Arc!

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Wikistrinda **·** Lokalhistoriewiki **·** Historisk befolkningsregister **·** Geni **·** WikiTree **·** VIAF **·** GND **·** LCCN **·** ISNI **·** KulturNav
 |